Nos Mahaut, contesse d’Artois et de Bourgoigne, palatine et dame de Salins, façons sauoir à touz cels qui verront et orront ces présentes lettres, que comme ou temps passé nos et noz gens, pour nos et em nom de nos, aient lessié, amoisoné, baillié et déliuré ès proudomes de nostre ville d’Arbois, en nom de la dicte ville d’Arbois et de la communaté d’ycelle, les molins et les émolumenz d’Arbois, et les appertenances des diz molins; c’est a sauoir dou molin de Gilley, dou Crosot et de Corcelles, des foules et des batours, pour le prix de quatre cenz et dix huit livres d’esteuenans vne chescune année; nos cognoissons, confessons et affermons em vérité que li diz lais et amoisonnemenz des choses dessus dictes ne furent fait et ne doiuent durer ne tenir mais que à nostre vie tant soulement, et que ensit fin il covenancere expressément em traitant et en facent le contrat ou merchié des choses dessus dictes; et que tantost senz meaim après nostre décex, li dit lais et amoisement des choses dessus dictes, sont et seront de nulle valour et feniz dou tout, et domorront les dictes choses ensit amoisonées après nostre décex à cex à cui elles deuront venir, em tel poins et estet come elles estoient deuant ledit amoisonement, senz faire exactiom ne coactiom ès diz proudomes ne à ladite communaté, ne à aucun d’ycelle ville pour cause dou dit amoisonement, et ce prometons nos en bone foi pour nos, pour nos hoirs et successours, tenir et garder fermement ès diz proudomes et à la communauté de nostre dicte ville. Em tesmoignage de laquel chose nos auons fait metre en ces présentes letres le seel de nostre secreit em l’absence de nostre grand seel. Donné à Bracon, le xijme jour dou mois de nouembre l’an Nostre Signour corrant mil ccc et vint et sept.